**НАСОКИ ЗА УЧАСТИЕ НА ОБЩИНИТЕ**

**В ПРОЦЕДУРА ЗА ПРИСЪЖДАНЕ НА ЕВРОПЕЙСКИ ЕТИКЕТ ЗА ИНОВАЦИИ И ДОБРО УПРАВЛЕНИЕ НА МЕСТНО НИВО**

**2020 г.**

**СЪДЪРЖАНИЕ:**

[**УВОД 2**](#_Toc30066416)

[**1. Общи положения 4**](#_Toc30066417)

[**2. Информационна кампания 5**](#_Toc30066418)

[**3. Оказване на техническа помощ на общините за подготовка на техните кандидатури и извършване на самооценка за прилагането на 12-те принципа за добро демократично управление на местно ниво 6**](#_Toc30066419)

[**4. Организиране и провеждане на анкетни проучвания за прилагането на 12-те принципа за добро демократично управление в общините, подали заявление за участие в процедурата за присъждане на Европейски етикет 7**](#_Toc30066420)

[**5. Кандидатстване на общините – задължителни изисквания и практически съвети 7**](#_Toc30066421)

[**6. Присъждане на Европейския етикет и значението му за общините 11**](#_Toc30066422)

[**7. За повече информация 12**](#_Toc30066423)

# **УВОД**

 Доброто управление е необходимо изискване за всички нива на публичната администрация. На местно ниво то е от фундаментално значение поради факта, че местното управление е най-близо до гражданите и им предоставя основни за техния живот услуги, а и точно на това ниво те могат да усетят ясно принадлежността си към предприемането на действия в полза на обществото като цяло.

 Стратегията за иновации и добро управление на местно ниво (СИДУМН) на Съвета на Европа е насочена към мобилизиране и стимулиране на действия от страна на заинтересованите страни на национално, регионално и местно ниво, така че гражданите да се възползват от доброто демократично местно управление посредством постоянно подобряване на качеството на местните публични услуги, ангажиране на населението в обществения живот и провеждането на политики, съответстващи на законно обоснованите очаквания на хората. Република България е приела да изпълнява СИДУМН, като са създадени всички институционални предпоставки за ефективно и ефикасно планиране и реализация на дейности за подпомагане на местното самоуправление и развитие на местната демокрация. Прилагането на СИДУМН се провежда в партньорство между националните власти, като водеща роля има Министерство на регионалното развитие и благоустройството (МРРБ), и местните власти, представлявани от Националното сдружение на общините в Република България (НСОРБ).

 Важен елемент от прилагането на СИДУМН е инициативата за присъждане на Европейски етикет за иновации и добро управление на местно ниво (Европейски етикет) на българските общини, които спазват 12-те принципа за добро демократично управление, формулирани в стратегията. Цел на инициативата е създаване на условия и механизми за подобряване на управлението на местно ниво и утвърждаване на местната демокрация. България е първата държава-членка на Съвета на Европа, която е получила акредитация за провеждане на процедура за присъждане на Европейския етикет.

 Дванадесетте принципа на добро демократично управление на местно ниво са:

1) Честно провеждане на изборите, представителност и гражданско участие;

2) Отзивчивост;

3) Ефикасност и ефективност;

4) Откритост и прозрачност;

5) Върховенство на закона;

6) Етично поведение;

7) Компетентност и капацитет;

8) Иновации и отвореност за промени;

9) Устойчивост и дългосрочна ориентация;

10) Стабилно финансово управление;

11) Човешки права, културно разнообразие и социално единство;

12) Отчетност.

 Дванадесетте принципа за добро демократично управление на местно ниво са в сърцевината на Стратегията и интересът на общините, регионите и държавата като цяло към тяхното практическо прилагане при провеждане на политики, реформи и инициативи на различни териториални нива постепенно нараства. Концепцията на 12-те принципа все повече се отчита като инструмент и обща референтна рамка за ефективно и ефикасно управление и изпълнение на местни политики и мерки в полза на гражданите, различните социални групи и бизнеса.

 Европейският етикет за иновации и добро управление на местно ниво е сертификат за цялостно качество на управлението в общините, като управлението се оценява по единни критерии и процедури, разработени от Съвета на Европа, валидни за всички държави членки. С него се удостоверява, че дадена община отговаря на европейските стандарти за качество на управлението на местно ниво.

 На национално ниво е създадена Национална платформа на партньорите за добро демократично управление на местно ниво (Национална платформа), която е публичен орган отговорен за цялостното изпълнение на СИДУМН. Част от функциите и отговорностите му са свързани с управление на процедурата за присъждане на Европейския етикет на общините в Република България, постигнали стандарта за качество на управлението в съответствие с принципите за добро демократично управление.

 Национална платформа е създадена съгласно Заповед № РД-02-14-726/ 26.07.2019 г. на министъра на регионалното развитие и благоустройството. Тя работи на обществени начала и е форма на партньорство между държавните органи на национално и регионално ниво, органите на местното самоуправление и местната администрация и НСОРБ, организациите и структурите на икономическите и социалните партньори, гражданското общество, академичните среди, средствата за масово осведомяване и омбудсмана на Република България.

 Функциите на секретариат на Националната платформа се изпълняват от административно звено – отдел „Административно-териториално устройство“ в Дирекция „Устройство на територията и административно-териториално устройство“, като част от специализираната администрация на МРРБ.

 Настоящите насоки са изготвени от Секретариата на Националната платформа на основание чл. 9, ал. 2, т. 6 от Правилата за устройството, организацията на работа и дейността на Националната платформа на партньорите за добро демократично управление на местно ниво, утвърдени със Заповед № РД-02-14-1229/ 28.11.2019 г. на министъра на регионалното развитие и благоустройството.

**1. Общи положения**

С решение на Националната платформа са одобрени *Правила и процедури за присъждане на Европейски етикет за иновации и добро управление на местно ниво в Република България,* които уреждат реда и условията, съгласно които се осъществява цялата процедура за присъждане на Европейския етикет.

Принципите при провеждане на процедурата за присъждане на Европейския етикет са: обективност, публичност и прозрачност, равнопоставеност и недопускане на дискриминация и предотвратяване на конфликт на интереси.

Процедурата за присъждане на Европейския етикет обхваща следните етапи:

1. Подготовка и обявяване на процедура за кандидатстване на общините;
2. Информационна кампания;
3. Кандидатстване на общините;
4. Подбор и определяне на национални експерти за независима проверка и верификация на самооценките на общините кандидати;
5. Анкетни проучвания сред гражданите и сред общинските съветници в общините кандидати;
6. Независима проверка и верификация на самооценките на общините кандидати;
7. Присъждане на Европейския етикет и класиране на общините;
8. Визуализация и публичност на резултатите.

За по-ефективното провеждане на процедурата за присъждане на Европейския етикет МРРБ е възложило на външен изпълнител/консултант дейности, с които ще се подпомогне информационната кампания, анкетните проучвания сред гражданите и сред общинските съветници, както и оказването на техническа помощ при кандидатстване на общините.

# **2. Информационна кампания**

Информационната кампания относно процедурата за присъждане на Европейския етикет е с продължителност четири месеца и се провежда в периода 20 януари - 20 май 2020 г. Организира се от МРРБ съгласувано и във взаимодействие с НСОРБ. Средствата за провеждане на информационната кампания се осигуряват от бюджета на МРРБ.

 Информационната кампания се провежда сред всички общини в Република България. Ще бъдат изготвени писмени информационни материали, отпечатвани в подходящ тираж и/или ще се разпространяват по електронна поща, както и съобщения и/или публикации в средства за масово осведомяване, включително електронни медии с национален или регионален обхват.

Ще бъдат проведени информационни дни за представители на общините и на други заинтересовани страни в шест района на страната: Северозападен район, Северен централен район, Североизточен район, Югозападен район, Южен централен район и Югоизточен район. Конкретните дати и местата за провеждане на информационните дни ще бъдат обявени допълнително.

# **3. Оказване на техническа помощ на общините за подготовка на техните кандидатури и извършване на самооценка за прилагането на 12-те принципа за добро демократично управление на местно ниво**

Експертна техническа помощ и индивидуална подкрепа на общините при подготовка на техните кандидатури ще бъде оказвана в следните области:

* Изграждане на ad hoc институционален и административен капацитет за подготовка на кандидатурата на съответната община, идентифициране на източници на информация и на добри практики в дейността на общината, събиране и анализ на необходимата информация;
* Извършване на самооценка на общината за прилагането на 12-те принципа за добро демократично управление съгласно утвърдения Еталон (бенчмарк), селектиране и систематизиране на материалите, доказващи изпълнението на всеки един от индикаторите съгласно Еталона (бенчмарк);
* Разработване на контролен списък (Checklist), удостоверяващ пълнотата и коректността на пакета от документи за кандидатстване на общината в процедурата за присъждане на Европейския етикет.

 В зависимост от нуждите на общините могат да бъдат изготвени писмени насоки, методически указания, инструкции, списък с често задавани въпроси и отговори, демонстрационни материали и др., които да бъдат на разположение на общините при подготовката на техните кандидатури.

# **4. Организиране и провеждане на анкетни проучвания за прилагането на 12-те принципа за добро демократично управление в общините, подали заявление за участие в процедурата за присъждане на Европейски етикет**

Чрез използване на утвърдени социологически и статистически методи, гарантиращи достатъчна надеждност на информацията и достоверност на резултатите от проучванията ще бъдат проведени изискваните в процедурата две анкетни проучвания:

- *Анкетно проучване сред гражданите*. Извършва се с цел оценка на гражданското мнение относно прилагането на 12-те принципа за добро демократично управление в общините кандидати.

- *Анкетно проучване сред общинските съветници.* Извършва се с цел оценка на развитието на местната демокрация в общините кандидати. В проучването могат да бъдат обхванати всички общински съветници или най-малко половината от тях, като се постигне представителност на целия политическия спектър за конкретната община кандидат.

За целите на проучванията предварително са изготвени стандартизирани въпросници съобразно 12-те принципа за добро демократично управление на местно ниво на Съвета на Европа - *Въпросник за гражданите* и *Въпросник за общинските съветници*.

**5.** **Кандидатстване на общините – задължителни изисквания и практически съвети**

Право да кандидатстват за присъждане на Европейския етикет имат всички български общини, които приемат и прилагат в работата си 12-те принципа за добро демократично управление, залегнали в СИДУМН.

За да кандидатства за присъждането на Европейския етикет, общината следва да извърши следното:

***1) Приемане на решение на Общинския съвет***

Общината кандидатства за присъждане на Европейския етикет след приемане на решение на Общинския съвет, с което се декларира, че общината е приела и прилага в дейността си принципите за добро демократично управление, залегнали в СИДУМН, и дава съгласие за участие в процедурата. С това решение Общинският съвет възлага на кмета на общината да създаде необходимата организация за подготовка и кандидатстване на общината в процедурата за присъждане на Европейския етикет.

Решението на Общинския съвет се публикува на официалната интернет страница на общината.

***2) Подготовка на изискваните документите за кандидатстване***

За кандидатстване за присъждане на Европейския етикет кметът на общината подава (чрез Системата за електронен обмен на съобщения между администрациите) заявление (по *Образец № 1)* до министъра на регионалното развитие и благоустройството и председател на Националната платформа. Към заявлението за кандидатстване се прилагат следните документи, изготвени в съответния файлов формат:

* Попълнен Еталон (бенчмарк) за самооценка на общината по 12-те принципа на добро демократично управление - *Приложение № 1* (Microsoft Excel);
* Общ списък с материали, доказващи прилагането на 12-те принципа на добро демократично управление, систематизирани по принципи и съответните индикатори – по  *Образец № 2* (Microsoft Word, RAR archive).

След като Общинският съвет гласува решението в подкрепа на кандидатурата на общината, в общинската администрация трябва да бъде създадена подходяща организация за изпълнение на необходимите дейности. Може да се определи отговорен служител и/или екип, който да извърши подготовката на необходимите документи.

Общината попълва Еталон (бенчмарк) за самооценка на общината по 12-те принципа на добро демократично управление по образец *Приложение № 1* (във форматMicrosoft Excel).

Целта на попълването на Еталона е да помогне на общините да оценят своите силни и слаби страни по прилагането на 12-те принципа за добро демократично управление. Еталонът съдържа указания за попълването му.

Преди да започнат да попълват Еталона, общините трябва да прочетат информацията, предоставена за всеки принцип, след което да направят самооценка на изпълнението на принципа съгласно неговите индикатори.

Общинското ниво на изпълнение на даден принцип се оценява чрез поставяне на оценка по всеки от индикаторите му. Оценяването е с цяло число като: *Неприложимо* е със стойност „0“, *Съвсем слабо* е със стойност „1“, *Слабо* е със стойност „2“, *Добро* е със стойност „3“ и *Много добро* е със стойност „4“. За всеки индикатор по даден принцип общината отбелязва съответната стойност (между „0“ и „4“). Средният резултат за всеки принцип е сумата от стойностите на всички индикатори, разделена на броя на индикаторите, заложени за съответния принцип. Ако получената средна стойност е между 0 и 1,99, принципът не се прилага и Европейският етикет не се присъжда. Ако резултатът е „2“ или повече, тази оценка се взема под внимание за следващата стъпка.

В края на раздела за всеки принцип има *твърдение, което е взето от въпросника за гражданите.* Това твърдение също трябва да бъде оценено от общината, но тази оценка не се включва при изчисляването на общата оценка на съответния принцип. Тя се използва само за сравнение с отговорите, дадени от гражданите на общината. Ако се установи разлика между тези твърдения, общината може да изготви план за последващи действия, който трябва да включва дейности и мерки, които да бъдат предприети за намаляване на тези различия.

След като общината направи своята самооценка по всеки от индикаторите на 12-те принципа, автоматично чрез формула се изчисляваоценката за всеки принцип, която се пренася в*Обобщената матрица за ниво на изпълнение.* Чрез нея се определя дали общината отговаря на критериите за Европейския етикет, като се сумират индивидуалните оценки за всеки принцип и се разделят на 12. Ако резултатът е „3“ или повече, Европейският етикет се присъжда, а ако резултатът е по-нисък от „3“ - не се присъжда.

Всички резултати ще се изчисляват само въз основа на индикаторите на Еталона (бенчмарк), а не на оценката на твърденията или на въпросниците за граждани и за общински съветници.

Общината попълва *Общ списък с материали, доказващи прилагането на 12-те принципа на добро демократично управление,* систематизирани по принципи и съответните индикатори по *Образец № 2* (във форматMicrosoft Word), като RAR archive, в който са включени: файл с указания и 12 отделни файлове – за всеки от принципите.

От особена важност е да се посочи доказателствения материал, който подкрепя самооценка на общината по всеки от индикаторите. Независимият експерт, на когото е възложена проверката и верификацията на самооценката на конкретната община, ще извърши цялостна проверка на верността и честността на представените от общината материали, доказващи изпълнението на всеки индикатор от 12-те принципа на добро демократично управление.

Съгласно Еталона (бенчмарк) информацията, използвана като доказателство за извършване на самооценката, може да бъде от различни източници и свързана, например, със: съществуващи политики и добри практики, прилагани чрез стратегии, планове, програми и конкретни проекти; документи, установяващи правила и процедури за организация и управление на дейности; наредби, заповеди, указания и инструкции, уреждащи отношенията в дадена област; доклади от вътрешен или външен одит, отчетни доклади, прегледи и оценки; документи от инспекции и проверки и др.

Доказателствените материали трябва да са достъпни чрез линк към интернет страницата на общината или друга страница, съдържаща надеждна информация.

Задължително се попълват за всеки индикатор следните колони:

- *Списък на материалите* - посочва се пълното наименование/заглавие на материала;

- *Връзка за достъп до материалите* **-** посочва се конкретен линк/ хипервръзка към съответната интернет страница.

При необходимост в таблиците могат да се добавят редове за допълнителни доказателствени материали по всеки индикатор.

Попълват се 12 отделни списъка с материали, доказващи прилагането на всеки от 12-те принципа, в съответния файл, **като се запазва формата RAR archive.**

С цел да се подпомогнат общините при тяхното кандидатстване за присъждането на Европейския етикет в рамките на проект „Инициативи за прилагане на 12-те принципа за добро управление от Стратегията за иновации и добро управление на местно ниво на Съвета на Европа“, финансиран от Оперативна програма „Добро управление“, съфинансирана от Европейския съюз чрез Европейския социален фонд, е изготвен *Примерен списък от документи, доказващи прилагането на 12-те принципа*. Този списък е изготвен основно на базата на проведените досега четири процедури. В него са дадени конкретни предложения за доказателствен материал за всеки един от индикаторите, включени в Еталона (бенчмарк), като изброените документи са примерни и не е задължително общините да предоставят всеки един от документите, за да докажат изпълнението на принципите.

***3) Изпращане на документите за кандидатстване***

След като бъдат изготвени необходимите документи - *Образец № 1, Приложение № 1 и Образец № 2,* заявлението *(Образец № 1)* се подписва от кмета на общината чрез полагането на квалифициран електронен подпис[[1]](#footnote-1). Документите се изпращат чрез Системата за електронен обмен на съобщения между администрациите до министъра на регионалното развитие и благоустройството.

Срокът за кандидатстване на общините за присъждане на Европейския етикет е три месеца. Документите могат да се подават от общините от 20 февруари до 20 май 2020 г. включително.

Секретариатът на Националната платформа извършва административна проверка за наличието, редовността и законосъобразността на документите за кандидатстване. При установяване на липса или на нередности в някой от представените документи, Секретариатът на Националната платформа уведомява заявителя да предостави липсващия документ или да отстрани нередностите в срок до 5 работни дни от получаване на уведомлението. В случай, че заявителят не предостави липсващия документ или не отстрани нередностите в указания срок, процедурата по кандидатстване на съответната община се прекратява.

# **6. Присъждане на Европейския етикет и значението му за общините**

Европейският етикет за иновации и добро управление се присъжда с решение на Националната платформа на общини, отговарящи на стандарта за качество на управлението в съответствие с принципите за добро демократично управление на местно ниво на Съвета на Европа. Стандартът за качество на управлението съответства на постигнат общ резултат „добро“ или „много добро“ ниво на прилагане на 12-те принципа в съответствие с Еталона (бенчмарк).

Европейският етикет се присъжда на всички общини, за които извършената независима проверка и верификация на техните самооценки е установила прилагането на всичките 12 принципа.

Европейският етикет се символизира от специално изработен приз - кристален дванадесетостен с гравирани 12-те принципа за добро демократично управление, логото на Съвета на Европа и периода на валидност на Европейския етикет. Общините, на които е присъден Европейския етикет, получават приза и сертификат, удостоверяващ прилагането на европейските принципи за добро демократично управление и постигнатото високо качество на управление в общината. Периодът на валидност на Европейския етикет е 2 години.

Присъждането на Европейския етикет на общините се обявява официално на церемония в рамките на национален форум на местните власти, организиран по инициатива на НСОРБ.

Общината, на която е присъден Европейския етикет, има право да използва за свои представителни цели названието *„Присъден Европейски етикет за иновации и добро управление на Съвета на Европа за периода 2020-2022 г.“*.

Участието на общините в процедурата за присъждане на Европейския етикет е от значение за тях, защото дава възможност за:

* структурирана самооценка на качеството на предоставяните услуги в общината;
* получаване на обратна връзка от гражданите за качеството на получаваните услуги;
* обективна и независима оценка на приложението на принципите за добро демократично управление в общината;
* възможности за споделяне на опит и добри практики с други общини, включително на европейско ниво.

# Общините, на които е присъден Европейският етикет, ще могат да кандидатстват по схема за подкрепа на малки проекти с цел насърчаване на развитието и иновациите при прилагането на принципите за добро демократично управление.

# **7. За повече информация**

Подробна информация относно процедурата за присъждане на Европейския етикет и документите за кандидатстване е достъпна на следните интернет страници:

* МРРБ: [www.mrrb.bg](http://www.mrrb.bg)
* НСОРБ: [www.namrb.org](http://www.namrb.org)
* Портал за децентрализация: [www.self.government.bg](http://www.self.government.bg)

Секретариат на Националната платформа:

Адрес: МРРБ, гр. София 1202, ул. „Св. св. Кирил и Методий“ 17-19;

Тел.: +359 2 9405320, +359 2 9405575; е-mail: v.dobreva@mrrb.government.bg; mvasilev@mrrb.government.bg; vnaidenov@mrrb.government.bg

За повече информация и подробности относно кандидатстването на разположение на общините за представяне на допълнителна информация и/или оказване на техническа помощ са експертните екипи на ДЗЗД “ИНОВАЦИИ” (обединение на „ЕКОРИС Саут Ийст Юроп“ ЕООД и „Прайм Консултинг” ЕООД). За контакти: гр. София, бул. „Черни връх” № 1, ет. 6, п.к. 1421, телефон: +359 2 81 55 680; факс: +359 2 981 60 32; е-mail: ecoryssee@ecorys.com

1. *Отговарящ на стандартите на Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар* [↑](#footnote-ref-1)